Diari Oficial de la Generalitat Valenciana


Sumari del DOGV 9607, del 31-05-2023 (2023/5983)

ORDRE 15/2023, de 26 de maig, de la Conselleria d'Educació, Cultura i Esport, per la qual s'estableixen les bases reguladores per a la concessió de subvencions destinades al desenvolupament dels plans d'especialització esportiva.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9607

Data del DOGV
:   31-05-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/5983


Data del document
:   26-05-2023

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * legislació
    * esport

ORDRE 15/2023, de 26 de maig, de la Conselleria d'Educació, Cultura i Esport, per la qual s'estableixen les bases reguladores per a la concessió de subvencions destinades al desenvolupament dels plans d'especialització esportiva. [2023/5983]  
Índex  
Preàmbul  
Article 1. Objecte i finalitat de la subvenció  
Article 2. Entitats beneficiàries i requisits  
Article 3. Naturalesa jurídica i procediment  
Article 4. Forma i termini de presentació de sol·licituds  
Article 5. Projectes dels plans d'especialització esportiva  
Article 6. Barem aplicable i mòduls de subvenció  
Article 7. Comissió tècnica d'avaluació  
Article 8. Resolució de concessió  
Article 9. Transparència de les subvencions  
Article 10. Obligacions de les entitats beneficiàries  
Article 11. Modificació de la resolució de concessió  
Article 12. Compatibilitat de les subvencions  
Article 13. Procediment de pagament  
Article 14. Justificació de la subvenció  
Article 15. Pla de control  
Article 16. Despeses subvencionables  
Article 17. Invalidesa de la resolució de la concessió  
Article 18. Reintegrament i/o revocació de les subvencions  
Article 19. Selecció d'esportistes que integren els plans d'especialització esportiva  
Article 20. Comissió de selecció i permanència d'esportistes  
Article 21. Requisits que han de complir les persones esportistes dels plans d'especialització esportiva  
Article 22. Llistats d'admissió d'esportistes  
Article 23. Personal tècnic  
Article 24. Protecció de dades personals  
Disposicions addicionals  
Primera. No-incidència pressupostària  
Segona. Normativa aplicable  
Disposició derogatòria  
Única. Norma que es deroga  
Disposició final  
Única. Entrada en vigor  
  
  
PREÀMBUL  
  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, en el seu article 49.1.28 estableix la competència exclusiva de la Generalitat en matèria d'esports.  
El Decret 5/2019, de 16 de juny, del Consell, pel qual s'estableix l'estructura bàsica de la Presidència i de les conselleries de la Generalitat, i el Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, atribueixen a aquesta conselleria, entre altres competències, la de planificar i gestionar l'execució de la política esportiva de la Generalitat.   
La Llei 2/2011, de 22 de març, de la Generalitat, de l'esport i l'activitat física de la Comunitat Valenciana, recull, entre els seus principis rectors, el reconeixement de l'esport i de l'activitat física com a valor educatiu que contribueix a la formació integral de xiquets, xiquetes i joves i, com a línia general d'actuació, atendre preferentment el desenvolupament de programes i actuacions en col·laboració amb les federacions esportives de la Comunitat Valenciana, a fi d'aconseguir de manera més eficaç i eficient aquells objectius inherents i comuns a totes dues organitzacions.  
En desenvolupament d'aquesta competència, resulta oportú promoure programes de tecnificació esportiva i plans especials de preparació en coordinació amb les federacions esportives i incloure en aquests esportistes d'elit de la Comunitat Valenciana, que els permeta compatibilitzar els seus estudis i l'activitat esportiva mitjançant l'ingrés en centres docents especials.  
La Generalitat va posar en marxa en el curs escolar 1999-2000, en col·laboració amb algunes federacions esportives de la Comunitat Valenciana, els plans d'especialització esportiva en el Complex Educatiu de Cheste, que s'han desenvolupat de manera ininterrompuda fins a la data actual.  
Els plans d'especialització esportiva tenen com a objectiu fonamental afavorir la formació integral dels i de les esportistes, permetent compaginar adequadament el desenvolupament de la seua activitat acadèmica en el Complex Educatiu de Cheste i les exigències que implica la preparació per a l'esport d'alt nivell. En el seguiment d'aquests plans s'ha posat de manifest la necessitat de continuar amb aquesta línia d'actuació que permet a les federacions esportives millorar la preparació dels seus esportistes.  
En compliment de les previsions derivades de la Llei 38/2003, de 17 de novembre, general de subvencions; del Reial decret 887/2006, de 21 de juliol, que aprova el Reglament de la Llei general de subvencions (en endavant RLGS), i en atenció al que disposen els articles 159 i següents de l'LHIS, resulta ara necessari una nova ordre de bases reguladores per a la concessió de subvencions públiques en règim de concurrència competitiva destinades al desenvolupament d'aquests plans d'especialització esportiva.  
D'aquesta manera, s'actualitza i millora el marc homogeni al qual s'atenen les diverses línies de subvenció a les federacions esportives, d'acord amb el Pla normatiu de la Generalitat en el qual està inclosa aquesta disposició i amb el Pla estratègic de la Conselleria d'Educació, Cultura i Esport 2020-2023, aprovat per la Resolució de 23 de març del conseller d'Educació, Cultura i Esport (DOGV 8783, 07.04.2020), les línies de la qual es desenvolupen i concreten en les respectives convocatòries.  
Les ajudes que s'atorguen a l'empara d'aquesta ordre no requereixen notificació a la Comissió Europea perquè no reuneixen els requisits de l'article 107 del Tractat de funcionament de la Unió Europea, segons disposa el Decret 128/2017, de 29 de setembre, del Consell, ja que no suposen cap avantatge econòmic, atés que les entitats a les quals estan dirigides les subvencions no desenvolupen activitats econòmiques en les quals s'ofereixen al mercat béns o serveis o, si s'escau, han de realitzar una separació comptable entre les activitats subvencionades i les activitats econòmiques que puguen dur a terme, per la qual cosa no hi ha possibilitat de falsejament de la competència.   
En aplicació de la Llei orgànica 3/2007, per a la igualtat efectiva de dones i homes, s'han incorporat criteris en la valoració de les sol·licituds amb l'objectiu de potenciar més participació femenina en els cossos tècnics de plans d'especialització esportiva, atesa la menor presència de la dona en aquest àmbit.  
En la tramitació d'aquesta norma s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
Respecte dels principis de necessitat i eficàcia, la norma s'adequa a un objectiu d'interés general, com és ampliar la gestió de subvencions a diferents manifestacions esportives, així com els principis d'objectivitat, igualtat i no-discriminació.  
Igualment, la norma s'ajusta al principi de proporcionalitat, ja que conté la regulació imprescindible per atendre els objectius que es pretenen assolir.  
El principi de seguretat jurídica també es compleix, atés que la norma s'ha elaborat de manera coherent amb la resta de l'ordenament jurídic, estatal i de la Unió Europea, amb la intenció de mantindre un marc normatiu estable, predictible, integrat i clar.  
També ha quedat garantit el principi de transparència amb la publicació oficial del projecte normatiu en el DOGV, als efectes que puga ser conegut per la ciutadania aquest text mitjançant el tràmit d'informació pública i la incorporació del projecte a la pàgina web de la Conselleria d'Educació, Cultura i Esport habilitant la possibilitat de formular suggeriments sobre aquest per part de qualsevol persona.  
  
Així mateix, s'han seguit les regles de procediment per a l'elaboració dels reglaments autonòmics contingudes en l'article 43 de la Llei 5/1983, de 30 de desembre, del Consell.  
Finalment, en aplicació del principi d'eficiència, la regulació plantejada no implica càrregues administratives innecessàries o accessòries ni més consum dels recursos públics.  
Per tot això, de conformitat amb el que disposa la Llei 38/2003, de 17 de novembre, general de subvencions; el Reial decret 887/2006, de 21 de juliol, que aprova el Reglament de la Llei general de subvencions, i la Llei 1/2015, de 6 de febrer, d'hisenda pública, del sector públic instrumental i de subvencions; d'acord amb la proposta de la Direcció General d'Esport i fent ús de les facultats que em confereixen l'article 28 de la Llei 5/1983, de 30 de desembre, del Consell; el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions, i l'article 160 de la Llei 1/2015, una vegada complits el tràmit d'audiència als òrgans consultius, els informes preceptius i els tràmits que estableix el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat, després d'haver informat sobre aquesta ordre l'Advocacia de la Generalitat i la Intervenció Delegada,  
  
  
  
ORDENE  
  
Article 1. Objecte i finalitat de la subvenció  
1. Aquesta ordre estableix les bases reguladores de les subvencions, en règim de concurrència competitiva, a federacions esportives que desenvolupen la seua activitat dins l'àmbit competencial de la Generalitat. Les subvencions tenen com a objecte sufragar les despeses ocasionades pel desenvolupament dels plans d'especialització esportiva en el Complex Educatiu de Cheste, i es distingeixen dos períodes anuals:  
  
Primer període: de desembre a juny.  
Segon període: de juliol a novembre.  
Excepcionalment, s'inclouran les actuacions realitzades durant el mes de desembre anterior a l'any de la convocatòria, ja que la seua justificació no és possible presentar-la en l'exercici anterior en realitzar-se a final d'any.  
2. L'objectiu fonamental dels plans d'especialització esportiva, que s'han de desenvolupar d'acord amb el que estableix aquesta ordre, és afavorir la formació integral de l'alumnat esportista, permetent compaginar adequadament el desenvolupament de la seua activitat acadèmica i les exigències que implica la preparació per a l'esport d'alt nivell.  
  
  
Article 2. Entitats beneficiàries i requisits  
1. Podran obtindre la condició d'entitats beneficiàries de la subvenció les federacions esportives que desenvolupen la seua activitat dins de l'àmbit competencial de la Generalitat i que compleixen els requisits següents:  
a) Desenvolupar almenys un pla d'especialització esportiva al Complex Educatiu de Cheste durant l'any de la convocatòria.  
b) Matricular a l'inici del curs, i mantenir-lo durant tot el curs, un grup homogeni d'alumnat esportista, en l'etapa d'Educació Secundària Obligatòria o en l'etapa de Batxillerat o Formació Professional, el nombre del qual serà de 10 a 40 esportistes en els esports individuals i de 12 a 50 en esports d'equip.  
2. Una federació podrà desenvolupar un segon pla d'especialització esportiva quan:  
a) Matricule un mínim de 8 esportistes en qualsevol dels IES del Complex Educatiu de Cheste, que practiquen una modalitat esportiva diferent a la modalitat principal en la qual ja desenvolupava un pla.  
  
b) Matricule un mínim de 10 esportistes en els nivells educatius de l'ESO i un mínim de 6 esportistes en els nivells educatius de Batxillerat i Formació Professional.  
  
Article 3. Naturalesa jurídica i procediment  
Les ajudes que es concedeixen tenen el caràcter de subvenció i la instrucció i ordenació d'aquestes correspon al servei que tinga assignada la funció de tramitació de les subvencions a plans d'especialització esportiva de la direcció general competent en matèria esportiva. La concessió es tramita en règim de concurrència competitiva, que s'ha de realitzar per mitjà de la comparació de les sol·licituds presentades, amb l'objecte d'establir una prelació entre aquelles. No obstant això, podrà procedir-se, excepcionalment, al prorrateig entre les entitats beneficiàries.  
  
Article 4. Forma i termini de presentació de sol·licituds  
1. La sol·licitud l'ha de presentar l'entitat interessada exclusivament per mitjans electrònics i l'ha de signar la persona que en el moment de presentar-la tinga la representació de la federació esportiva, adjuntant el document que ho acredite, llevat que l'acreditació conste en la direcció general amb competències en matèria d'esport; per a això, s'ha d'accedir a l'apartat de serveis en línia de la seu electrònica de la Generalitat, accessible a través d'https://sede.gva.es, i buscar en l'àrea d'ajudes, beques i subvencions el procediment corresponent a la convocatòria, o accedir directament a través de l'adreça d'internet https://sede.gva.es/va/inicio/procedimientos'id\_proc=194. Cal seleccionar l'opció de tramitar amb certificat, emplenar les dades del formulari genèric de sol·licitud i adjuntar els documents indicats al punt 3 d'aquesta base.  
  
Per a poder accedir a aquest sistema telemàtic, la persona que ho sol·licite pot utilitzar qualsevol dels certificats admesos per la seu electrònica de la Generalitat, en els quals s'inclou, entre altres, el certificat electrònic emés per l'Agència Valenciana de Certificació. Així mateix, la tramitació electrònica la pot realitzar una persona representant autoritzada amb una alta prèvia en el Registre electrònic de representació de la Generalitat, o qualsevol altra modalitat de representació que s'estime, d'acord amb els articles 34 i següents del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i d'acord amb els articles 5 i següents de la Llei 39/2015, d'1 d'octubre, del procediment administratiu comú de les administracions públiques.  
  
2. Les entitats interessades que reunisquen els requisits previstos en les bases reguladores per a ser beneficiàries presentaran les sol·licituds a través del model normalitzat que es publicarà en la seu electrònica de la Generalitat, en el termini i la forma que es determine en la corresponent convocatòria. Les sol·licituds expressaran la quantitat que se sol·licite per a cadascun dels plans i períodes objecte de subvenció i hauran d'anar acompanyades de la següent documentació:  
a) Projecte del Pla d'especialització esportiva d'acord amb el que estableix l'article 5 d'aquesta ordre.  
b) Dades de la domiciliació bancària, que està disponible en tràmit automatitzat en la seu electrònica de la Generalitat en l'adreça https://sede.gva.es/es/inicio/procedimientos'id\_proc=22573, en compliment de la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana, d'acord amb el que disposa l'Ordre 2/2022, de la Conselleria d'Hisenda i Model Econòmic, que regula les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat. Caldrà presentar el justificant de la seua presentació. Tanmateix, no serà necessari si s'ha presentat en una altra convocatòria, però s'haurà d'indicar el número de compte bancari en el formulari de sol·licitud.  
  
c) Documentació acreditativa que es troben al corrent de les seues obligacions tributàries i davant la Seguretat Social, mitjançant un certificat referit al moment de finalització del termini de presentació de sol·licituds, de conformitat amb l'article 22 del Reial decret 887/2006, pel qual s'aprova el Reglament de la Llei general de subvencions. A tots els efectes, d'acord amb el que disposa l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part de l'entitat interessada, l'òrgan gestor del procediment està autoritzat a obtindre directament l'acreditació del compliment de les obligacions amb la Seguretat Social.  
En cas d'oposar-se al fet que l'òrgan gestor obtinga directament aquesta informació, ha de manifestar-ho expressament en la sol·licitud i està obligada a aportar els documents corresponents. No obstant això, pel que fa a l'acreditació del compliment de les obligacions tributàries estatals i autonòmiques, d'acord amb el que disposa l'article 28.3 de la Llei 39/2015, d'1 d'octubre, del procediment administratiu comú de les administracions públiques, i l'article 95.1 de la Llei 58/2003, de 17 de desembre, general tributària, és necessària l'autorització expressa per part de l'entitat interessada perquè l'òrgan gestor del procediment puga obtindre directament l'acreditació del compliment de les obligacions tributàries esmentades.  
En aquest cas, si no es dona en la sol·licitud l'autorització expressa corresponent perquè l'òrgan gestor obtinga directament aquesta informació, l'entitat interessada està obligada a aportar els documents acreditatius.  
e) Declaració responsable de no incórrer en les prohibicions per a obtindre la condició d'entitat beneficiària assenyalades en l'article 13 de la Llei 38/2003, de 17 de novembre, general de subvencions. Aquesta declaració està inclosa en l'apartat D de la sol·licitud de subvenció.  
4. A més de la documentació assenyalada en aquest apartat, el Servei d'Esport d'Elit i Formació Esportiva, com a òrgan instructor, pot, en qualsevol moment de la tramitació de l'expedient, demanar-ne qualsevol altra que considere necessària per al millor coneixement i comprensió de l'aplicació de la subvenció.  
5. Si els documents a aportar amb la sol·licitud telemàtica no són documents electrònics, l'òrgan instructor pot sol·licitar els originals per verificar-ne l'autenticitat.  
6. Quan la sol·licitud no reunisca els requisits o falte algun document complementari dels exigits, es requerirà a l'entitat interessada que l'esmene en el termini de deu dies, amb indicació que, si així no ho fa, es considerarà que desisteix de la seua petició amb una resolució prèvia dictada a l'efecte, de conformitat amb el que preveu la legislació sobre el procediment administratiu comú. L'esmena s'ha de fer a través de l'enllaç https://www.gva.es/inicio/procedimientos'id\_proc=19519&version=amp.  
  
Article 5. Projectes dels plans d'especialització esportiva  
En funció del nivell educatiu de les persones esportistes a qui es dirigeixen, els plans d'especialització esportiva poden ser:  
a) Plans d'especialització esportiva ESO (per a Educació Secundària Obligatòria).  
Es desenvolupen en les instal·lacions del Complex Educatiu de Cheste, integren les sessions d'entrenament en l'adaptació curricular de l'assignatura d'Educació Física i van dirigits a esportistes amb domicili a la Comunitat Valenciana que cursen Educació Secundària Obligatòria en règim d'internat en les mateixes residències del complex.  
  
b) Plans d'especialització esportiva MIXTOS (per a Educació Secundària Obligatòria i Batxillerat o Formació Professional).  
Es desenvolupen en les instal·lacions del Complex Educatiu de Cheste i van dirigits a esportistes amb domicili a la Comunitat Valenciana que cursen Educació Secundària Obligatòria en règim d'internat en les mateixes residències del Complex i a esportistes que cursen Batxillerat o Formació Professional en el Complex Educatiu de Cheste en règim d'internat.  
c) Plans d'especialització esportiva BATX (per a Batxillerat i Formació Professional).  
Es desenvolupen en les instal·lacions del Complex Educatiu de Cheste i van dirigits a esportistes que cursen Batxillerat o Formació Professional en el Complex Educatiu de Cheste en règim d'internat.  
  
Per a millorar el nivell esportiu dels plans d'especialització esportiva, les federacions autonòmiques podran signar convenis de col·laboració amb les seues respectives federacions espanyoles i sol·licitar la qualificació com a «tecnificació estatal» al Consell Superior d'Esports. En els projectes de tecnificació estatal només s'inclouran esportistes majors de 16 anys que cursen Batxillerat o Formació Professional.  
  
Les sol·licituds de subvenció s'acompanyaran d'un projecte per cada pla d'especialització esportiva pel qual es demana una subvenció. En els projectes es desenvoluparan els següents apartats:  
1. Projectes de plans d'especialització esportiva ESO i MIXTOS  
  
1.1. Pressupost detallat d'ingressos i despeses previstos per a l'any o per a un curs escolar en el cas de nous plans.  
1.2. Nombre d'esportistes del projecte que figuren en les llistes d'esportistes d'elit de la Comunitat Valenciana publicades en l'any de la subvenció i en l'immediat anterior (només per a projectes de plans que ja estan en funcionament).  
1.3. Projecte de planificació esportiva del curs escolar que comença al setembre de l'any de la subvenció, que ha de contindre detallats els apartats que s'estableixen a continuació:  
a) Objectius generals del pla d'especialització esportiva.  
b) Quadre de personal tècnic, titulació, àrees de responsabilitat i horaris d'entrenament.  
c) Composició del grup d'esportistes. Divisió en subgrups d'entrenament.  
d) Objectius individuals de cada esportista per a la temporada.  
e) Planificació general d'entrenament per a la temporada per a cada subgrup, que especifique:  
- Objectius generals en l'entrenament que s'estableixen en cada període de la planificació i per a cada subgrup.  
- Estructura i justificació de les càrregues i continguts de l'entrenament.  
- Calendari de competicions assignat a cada grup d'esportistes.  
  
- Distribució de les sessions setmanals d'entrenament per a cada subgrup.  
- Tipus de controls, proves de camp i revisions mèdiques previstes i la seua situació dins de la planificació.  
f) Necessitats d'instal·lacions esportives i material específic, previsió de la seua dotació i, en el cas de nous plans, justificació de la idoneïtat de les instal·lacions esportives que s'utilitzaran al Complex Educatiu de Cheste.  
g) Relació del personal tècnic i/o clubs d'origen de l'alumnat esportista.  
h) Programa d'atenció a pares i mares i al personal tècnic del club d'origen de cada esportista.  
i) Campanya de difusió del pla d'especialització entre el col·lectiu d'aquest esport. En cas de nous plans, descripció de les proves d'accés, que especificaran el perfil físic i tècnic de l'alumnat a seleccionar i bateria de tests físics i tècnics que s'utilitzen, criteris de selecció esportius i acadèmics i barem establit per a la valoració i selecció per als i per a les esportistes del nivell educatiu d'ESO i requisits d'accés i criteris de selecció per als i per a les esportistes del nivell educatiu de Batxillerat i FP.  
2. Projectes de plans d'especialització esportiva BATX  
2.1. Pressupost detallat d'ingressos i despeses previstos per a l'any o per a un curs escolar en el cas de nous plans.  
2.2. Criteris objectius establits per a la selecció de les persones esportistes. En esports individuals s'inclouran criteris de resultats en competicions o temps mínims.  
2.3. Nombre d'esportistes del projecte que figuren en les llistes d'esportistes d'elit de la Comunitat Valenciana publicades en l'any de la subvenció i en l'immediat anterior (només per a projectes de plans en funcionament).  
2.4. Projecte de planificació esportiva del curs escolar que comence al setembre de l'any de la subvenció, que ha de contindre detallats els apartats que s'estableixen a continuació:  
a) Objectius generals del pla d'especialització esportiva.  
b) Quadre de personal tècnic, titulació, àrees de responsabilitat i horaris d'entrenament.  
c) Composició del grup d'esportistes. Divisió en subgrups d'entrenament.  
d) Objectius individuals de cada esportista per a la temporada.  
e) Planificació general d'entrenament per a la temporada per a cada subgrup, que especifique:  
- Objectius generals en l'entrenament que s'estableixen en cada període de la planificació i per a cada subgrup.  
- Estructura i justificació de les càrregues i continguts de l'entrenament.  
- Calendari de competicions assignat a cada grup d'esportistes.  
  
- Distribució de les sessions setmanals d'entrenament per a cada subgrup.  
- Tipus de controls, proves de camp i revisions mèdiques previstes i la seua situació dins de la planificació.  
f) Necessitats d'instal·lacions esportives i material específic, previsió de la seua dotació i, en el cas de nous plans, justificació de la idoneïtat de les instal·lacions esportives que s'utilitzaran al Complex Educatiu de Cheste.  
g) Relació del personal tècnic i/o clubs d'origen de l'alumnat esportista.  
h) Programa d'atenció a pares i mares i al personal tècnic del club d'origen de cada esportista.  
i) Campanya de difusió del pla d'especialització entre el col·lectiu d'aquest esport.  
  
Article 6. Barem aplicable i mòduls de subvenció  
1. Criteris de valoració  
La valoració es realitzarà per cada projecte de pla d'especialització esportiva presentat que complisca amb els requisits mínims d'alumnat matriculat en els centres educatius del Complex Educatiu de Cheste i que tinga assignada una instal·lació esportiva específica per a l'entrenament de les persones esportistes que integren el pla.  
1.1. Pla d'especialització esportiva ESO i MIXTOS en funcionament.  
a) Nombre total d'esportistes amb matrícula al CE de Cheste, fins a un màxim de 25 punts, distribuïts de la manera següent:  
  
b) Nombre d'esportistes amb matrícula al Complex Educatiu de Cheste que figuren en les llistes d'esportistes d'elit corresponents a l'any de la subvenció i a l'immediat anterior, fins a un màxim de 10 punts, distribuïts de la manera següent:  
  
c) Necessitats de personal tècnic i presència de dones en el quadre tècnic (fins a 10 punts):  
S'estableix, com a incentiu per a la contractació de tècniques i entrenadores en els plans d'especialització esportiva, major puntuació per als quadres tècnics que incorporen monitores i entrenadores, amb l'objectiu de potenciar més participació femenina en els cossos tècnics dels plans, atesa l'escassa presència de la dona en aquest àmbit.  
  
- Per cada entrenadora o preparadora física, amb grup de treball assignat en un cicle setmanal: 0,5 punts per sessió i entrenadora/preparadora física.  
- Per cada entrenador o preparador físic, amb grup de treball assignat en un cicle setmanal: 0,25 punts per sessió i entrenador/preparador físic.  
- Per cada monitora o tècnica especialista de suport en un cicle setmanal: 0,25 punts per sessió i monitora o tècnica.  
- Per cada monitor o tècnic especialista de suport en un cicle setmanal: 0,10 punts per sessió i monitor o tècnic.  
d) Funcionament del pla d'especialització esportiva (fins a un màxim de 5 punts). Es valora en aquest apartat l'assoliment d'objectius del pla i l'adequada utilització dels serveis de suport.  
Per a això es tenen en compte dos apartats:  
- Resultats esportius dels i de les esportistes del pla (fins a 2,5 punts). Es puntua aquest apartat si els i les esportistes del curs anterior han participat en el campionat d'Espanya de la seua categoria, i s'assignen 0,10 punts per cada esportista i si han sigut medallistes, 0,25 punts per cada esportista.  
- Coordinació esportiva del pla en la seua relació amb els serveis de suport (fins a 2,5 punts). Es puntua en aquest apartat la comunicació d'incidències i resultats (fins a un màxim de 0,5 punts), la participació de la persona responsable de la preparació en el disseny de les proves de camp (1 punt), l'ús adequat de les instal·lacions esportives i dels serveis de suport a l'esportista (1 punt).  
1.2. Pla d'especialització esportiva Batxillerat i FP d'esports en funcionament.  
a) Nombre total d'esportistes amb matrícula al Complex Educatiu de Cheste, fins a un màxim de 10 punts, distribuïts de la manera següent:  
b) Nombre d'esportistes amb matrícula al Complex Educatiu de Cheste que figuren en les llistes d'esportistes d'elit corresponents a l'any de la subvenció i a l'immediat anterior, fins a un màxim de 10 punts, distribuïts de la manera següent:  
c) Necessitats de personal tècnic i presència de dones en el quadre tècnic (fins a 10 punts):  
S'estableix, com a incentiu per a la contractació de tècniques i entrenadores en els plans d'especialització esportiva, major puntuació per als quadres tècnics que incorporen monitores i entrenadores, amb l'objectiu de potenciar més participació femenina en els cossos tècnics dels plans, atesa l'escassa presència de la dona en aquest àmbit.  
  
- Per cada entrenadora o preparadora física, amb grup de treball assignat en un cicle setmanal: 0,5 punts per sessió i entrenadora/preparadora física.  
- Per cada entrenador o preparador físic, amb grup de treball assignat en un cicle setmanal: 0,25 punts per sessió i entrenador/preparador físic.  
- Per cada monitora o tècnica especialista de suport en un cicle setmanal: 0,25 punts per sessió i monitora o tècnica.  
- Per cada monitor o tècnic especialista de suport en un cicle setmanal: 0,10 punts per sessió i monitor o tècnic.  
d) Funcionament del pla d'especialització esportiva (fins a un màxim de 10 punts). Es valora en aquest apartat l'assoliment d'objectius del pla i l'adequada utilització dels serveis de suport.  
Per a això es tenen en compte dos apartats:  
- Resultats esportius dels i de les esportistes del pla (fins a 7,5 punts). Es puntua aquest apartat si els i les esportistes del curs anterior han participat en el campionat d'Espanya de la seua categoria, i s'assignen 0,25 punts per cada esportista i si han medallistes, 0,5 punts per cada esportista.  
- Coordinació esportiva del pla en la seua relació amb els serveis de suport (fins a 2,5 punts). Es puntua en aquest apartat la comunicació d'incidències i resultats (fins a un màxim de 0,5 punts), la participació de la persona responsable de la preparació en el disseny de les proves de camp (1 punt), l'ús adequat de les instal·lacions esportives i dels serveis de suport a l'esportista (1 punt).  
e) Catalogació del pla com a “tecnificació estatal”. Es puntuaran amb 10 punts els plans d'especialització esportiva qualificats com a “tecnificació estatal” per resolució del Consell Superior d'Esports.  
1.3. Pla d'especialització esportiva de nova incorporació  
Es valorarà amb 0 punts en el cas que el Complex Educatiu de Cheste no dispose de les instal·lacions esportives adequades per a la pràctica d'aquesta modalitat esportiva i no siga viable l'adequació d'altres espais perquè el pla d'especialització esportiva es puga dur a terme. Quan el Complex dispose d'instal·lacions esportives adequades i disponibles o siga viable la seua adequació i disponibilitat es puntuarà el projecte presentat d'acord amb els criteris següents:  
a) Nombre d'esportistes que es proposen per al curs que s'inicie l'any de la convocatòria i necessitats de personal tècnic, fins a un màxim de 10 punts, distribuïts de la següent manera:  
b) Nombre d'esportistes d'elit de la modalitat esportiva en les llistes d'esportistes d'elit corresponents a l'any de la subvenció i a l'immediat anterior (fins a un màxim de 10 punts) distribuïts de la següent manera:  
- 2 punts, menys de 25  
- 4 punts, 25 o més  
- 6 punts, 50 o més  
- 8 punts, 75 o més  
- 10 punts, 100 o més  
c) Necessitats de personal tècnic i presència de dones en el quadre tècnic (fins a 10 punts):  
S'estableix, com a incentiu per a la contractació de tècniques i entrenadores en els plans d'especialització esportiva, major puntuació per als quadres tècnics que incorporen monitores i entrenadores, amb l'objectiu de potenciar més participació femenina en els cossos tècnics de plans, atesa l'escassa presència de la dona en aquest àmbit.  
  
- Per cada entrenadora o preparadora física, amb grup de treball assignat en un cicle setmanal: 0,30 punts per sessió i entrenadora/preparadora física.  
- Per cada entrenador o preparador físic, amb grup de treball assignat en un cicle setmanal: 0,15 punts per sessió i entrenador/preparador físic.  
- Per cada monitora o tècnica especialista de suport en un cicle setmanal: 0,15 punts per sessió i monitora o tècnica.  
- Per cada monitor o tècnic especialista de suport en un cicle setmanal: 0,10 punts per sessió i monitor o tècnic.  
d) Valoració general del projecte (fins a un màxim de 5 punts).  
- Adequació dels objectius plantejats als objectius dels plans d'especialització esportiva, fins a 2,5 punts.  
- Adequació de les activitats previstes, fins a 2,5 punts.  
- Campanya de difusió del projecte, fins a 5 punts.  
2. Mòduls de subvenció  
2.1. Plans ESO i MIXTOS de modalitat principal o plans BATX de federacions que desenvolupen un únic pla al Complex Educatiu de Cheste durant un curs escolar complet.  
a) Mòdul bàsic per nombre d'esportistes fins a un màxim de 12.600 euros per a distribuir entre els plans de manera proporcional a la puntuació obtinguda en aquest apartat i en funció de l'import màxim del mòdul, amb la distribució següent:  
\* Primer període: un màxim de 8.400 euros.  
\* Segon període: un màxim de 4.200 euros.  
b) Mòdul d'esportistes d'elit fins a un màxim de 2.100 euros, amb la distribució següent:  
\* Primer període:  
10 punts: un mòdul de 1.400 euros  
8 punts: un mòdul de 1.200 euros  
6 punts: un mòdul de 1.000 euros  
4 punts: un mòdul de 800 euros  
2 punts: un mòdul de 600 euros  
\* Segon període:  
10 punts: un mòdul de 700 euros  
8 punts: un mòdul de 600 euros  
6 punts: un mòdul de 500 euros  
4 punts: un mòdul de 400 euros  
2 punts: un mòdul de 300 euros  
c) Mòdul de personal tècnic del pla d'especialització esportiva fins a un màxim d'11.200 euros per a distribuir entre els plans de manera proporcional a la puntuació obtinguda en aquest apartat i en funció de l'import màxim del mòdul, amb la distribució següent:  
\* Primer període: un màxim de 7.000 euros.  
\* Segon període: un màxim de 4.200 euros.  
d) Mòdul de funcionament fins a un màxim d'11.200 euros per a distribuir entre els plans de manera proporcional a la puntuació obtinguda en aquest apartat i en funció de l'import màxim del mòdul, amb la distribució següent:  
\* Primer període: un màxim de 7.000 euros.  
\* Segon període: un màxim de 4.200 euros.  
2.2. Plans BATX de federacions que desenvolupen un pla ESO o plans ESO o MIXTOS de federacions que desenvolupen un pla de modalitat principal en el Complex Educatiu de Cheste durant un curs escolar complet.  
a) Mòdul bàsic per nombre d'esportistes fins a un màxim de 9.000 euros per a distribuir entre els plans de manera proporcional a la puntuació obtinguda en aquest apartat i en funció de l'import màxim del mòdul, amb la distribució següent:  
\* Primer període: un màxim de 6.000 euros.  
\* Segon període: un màxim de 3.000 euros.  
b) Mòdul d'esportistes d'elit fins a un màxim de 2.100 euros, amb la distribució següent:  
\* Primer període:  
10 punts: un mòdul de 1.400 euros  
8 punts: un mòdul de 1.200 euros  
6 punts: un mòdul de 1.000 euros  
4 punts: un mòdul de 800 euros  
2 punts: un mòdul de 600 euros  
\* Segon període:  
10 punts: un mòdul de 700 euros  
8 punts: un mòdul de 600 euros  
6 punts: un mòdul de 500 euros  
4 punts: un mòdul de 400 euros  
2 punts: un mòdul de 300 euros  
c) Mòdul de personal tècnic del pla d'especialització esportiva fins a un màxim de 9.000 euros per a distribuir entre els plans de manera proporcional a la puntuació obtinguda en aquest apartat i en funció de l'import màxim del mòdul, amb la distribució següent:  
\* Primer període: un màxim de 6.000 euros.  
\* Segon període: un màxim de 3.000 euros.  
d) Mòdul de funcionament fins a un màxim de 9.000 euros per a distribuir entre els plans de manera proporcional a la puntuació obtinguda en aquest apartat i en funció de l'import màxim del mòdul, amb la distribució següent:  
\* Primer període: un màxim de 6.000 euros.  
\* Segon període: un màxim de 3.000 euros.  
2.3. Aquestes dotacions s'adjudicaran a tots els projectes que superen una puntuació mínima de 25 punts i podran augmentar-se o disminuir de manera proporcional si, una vegada adjudicats els mòduls entre tots els projectes, l'import total no coincideix amb la disponibilitat pressupostària.  
2.4. Per als plans que no inicien el següent curs escolar que comença al setembre de l'any de la subvenció, l'assignació de mòduls serà exclusivament dels referits al primer període.  
2.5. Per als plans d'una modalitat esportiva que inicia la seua activitat al Complex Educatiu de Cheste durant el curs escolar que comença al setembre de l'any de la subvenció, l'assignació de mòduls serà exclusivament dels referits al segon període. El mòdul de funcionament s'assignarà de manera proporcional a la puntuació obtinguda en l'apartat de projecte i en funció de l'import màxim del mòdul.  
  
2.6. Si amb aquestes assignacions, l'import total assignat no arriba a la disponibilitat pressupostària, l'import sobrant s'assignarà als projectes de manera proporcional a la puntuació total obtinguda per la suma dels diferents apartats.  
3. No es concedirà subvenció en el cas de no haver justificat correctament la subvenció de l'any anterior en el termini i forma escaients.  
  
Article 7. Comissió tècnica d'avaluació  
1. Es constitueix una comissió tècnica d'avaluació formada per set membres, designats per la persona titular de la direcció general amb competència en matèria d'esport, encarregada de l'estudi i la valoració de les sol·licituds presentades. Aquesta comissió està composta per la persona que ocupe la subdirecció amb competència en matèria d'esport, que la presideix; la persona que ocupe la direcció del servei amb competències en la tramitació d'aquestes subvencions i cinc tècniques o tècnics de la direcció general amb competències en matèria d'esport i de les direccions territorials d'esport, una de les quals actua com a secretària o secretari de la comissió. La seua composició tindrà en compte el principi d'equilibri quant a sexe, segons es preveu en la Llei orgànica 3/2007, de 22 de març, d'igualtat efectiva de dones i homes.  
  
2. El règim jurídic de la comissió és el que estableix la secció tercera del capítol II del títol preliminar de la Llei 40/2015, d'1 d'octubre, de règim jurídic del sector públic, sobre els òrgans col·legiats de les diverses administracions públiques.  
  
Article 8. Resolució de concessió  
1. Una vegada formalitzats els actes d'instrucció corresponents, la comissió tècnica d'avaluació ha d'elevar, a través de l'òrgan instructor, la proposta de concessió o denegació a la persona titular de la direcció general amb competència en matèria d'esport, que, basant-se en la proposta esmentada, ha de resoldre per delegació sobre l'ajuda i determinar-ne la quantia.  
2. La persona titular de la direcció general amb competències en matèria d'esport ha de resoldre la concessió o denegació de les sol·licituds presentades en el termini màxim de sis mesos a comptar de la publicació de la convocatòria en el Diari Oficial de la Generalitat Valenciana. Tanmateix, les sol·licituds sobre les quals no recaiga una resolució expressa en el termini esmentat, es poden entendre desestimades o denegades, sense perjudici de l'obligació legal de resoldre, establida en l'article 21 de la Llei 39/2015, d'1 d'octubre, del procediment administratiu comú de les administracions públiques.  
3. La direcció general amb competència en matèria d'esport ha de notificar a les entitats interessades la resolució de concessió o denegació de les sol·licituds presentades dins del mateix termini de sis mesos. La notificació a les entitats interessades es realitzarà mitjançant la publicació en el Diari Oficial de la Generalitat Valenciana.  
  
Article 9. Transparència, subministrament d'informació i dades obertes  
En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei general de subvencions, els subjectes beneficiaris de la subvenció hauran de complir les següents obligacions de transparència:  
1. Les entitats privades hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.  
En particular, hauran de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep.  
Aquesta informació s'haurà de publicar a partir de l'any següent a aquell en què s'hagen superat els llindars establits, i s'haurà de mantindre publicada durant almenys quatre anys naturals.  
2. Sense perjudici de les obligacions previstes en l'apartat anterior, totes les entitats o persones beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
3. Les entitats o persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària per al compliment de les obligacions previstes en la Llei de transparència que aquesta requerisca, en el termini de 15 dies hàbils des del requeriment. Una vegada transcorregut el termini conferit en el requeriment sense que aquest haja sigut atés, l'òrgan que ha realitzat el requeriment podrà acordar, amb l'advertència i audiència prèvies a l'interessat, la imposició de multes coercitives en els termes previstos en l'article 5 de la Llei 1/2022.  
  
4. Els nous conjunts de dades que es generen per la formalització i el desenvolupament de les subvencions atorgades per l'administració de la Generalitat s'han de disposar, sempre que siga possible, com a conjunt de dades obertes.  
  
Article 10. Obligacions de les entitats beneficiàries  
Sense perjudici del que disposa l'article 14 de la Llei 38/2003, de 17 de novembre, general de subvencions, són, a més, obligacions de l'entitat beneficiària:  
1. Mantindre's en la situació que legitima la seua concessió i complir la finalitat de la subvenció concedida.  
2. Acreditar el compliment dels requisits i les condicions que determinen la concessió o el gaudi de l'ajuda.  
3. Sotmetre's a les actuacions de control financer que corresponen a la Intervenció General, en relació amb les subvencions i ajudes concedides.  
4. Comunicar a la direcció general amb competències en matèria d'esport l'obtenció de subvencions, ajudes, ingressos o recursos per a la mateixa finalitat, procedents d'altres administracions o ens públics o privats. Aquesta comunicació s'ha d'efectuar tan prompte com es conega i, en tot cas, amb anterioritat a la justificació dels fons percebuts.  
  
5. Acreditar, amb anterioritat a dictar-se la proposta de resolució de concessió, que es troben al corrent en el compliment de les seues obligacions tributàries i davant la Seguretat Social quan existisca oposició per part de l'entitat interessada perquè l'òrgan gestor del procediment obtinga directament la informació.  
6. Disposar dels llibres comptables per a garantir l'adequat exercici de les facultats de comprovació i control. S'ha de realitzar una separació comptable entre les activitats subvencionades i les activitats econòmiques que puguen dur a terme.  
7. Conservar els documents justificatius de l'aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control.  
8. Presentar a la direcció general amb competència en matèria d'esport les adaptacions tècniques i pressupostàries del projecte presentat en funció de la subvenció concedida i notificar qualsevol canvi o modificació del pla d'especialització esportiva i pressupost presentat en el moment en què es produïsca.  
9. Realitzar els plans d'especialització esportiva per als quals es va concedir la subvenció serà d'exclusiva responsabilitat de l'entitat beneficiària. Així mateix, haurà de fer-se càrrec dels mitjans humans i materials que es necessiten per al seu compliment, fins i tot de les obligacions fiscals i de la Seguretat Social que se'n deriven, així com del requeriment a tot el personal del corresponent certificat negatiu del Registre Central de Delinqüents Sexuals i Tracta d'Éssers Humans i de l'acreditació de la formació esportiva exigida.  
  
10. Mantindre's dins dels requisits i criteris establits en aquesta ordre sobre funcionament dels plans d'especialització esportiva.  
  
11. Atendre els entrenaments de les i dels esportistes dels plans durant tot el curs escolar, en els horaris que la direcció general amb competència en matèria d'esport dictamine, i procedir a la substitució del personal tècnic en els casos d'absència puntual o temporal d'aquest.  
  
12. Adoptar totes les mesures necessàries per a previndre qualsevol situació en què la imparcialitat i l'objectivitat en l'execució de l'acció puguen veure's compromeses per raons d'interés econòmic, afinitats polítiques, vincles familiars o afectius, o qualsevol altre interés compartit («conflicte d'interessos»).  
13. Comunicar oficialment a la Direcció General d'Esport, sense demora, qualsevol situació constitutiva d'un conflicte d'interessos o susceptible de conduir a un conflicte d'interessos i prendre immediatament totes les mesures necessàries per a corregir aquesta situació. L'incompliment d'aquesta obligació pot suposar una infracció de l'ordenament jurídic vigent.  
  
Article 11. Modificació de la resolució de concessió  
1. Qualsevol alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió.  
  
2. L'import de la subvenció concedida en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
3. Així mateix, en el cas de produir-se renúncies o revocacions, la convocatòria podrà establir la possibilitat de procedir al prorrateig de l'import desafectat entre les entitats beneficiàries de les ajudes, respectant en qualsevol cas els criteris de valoració establits en les bases.  
  
4. Pot ser motiu de minoració de la subvenció no haver justificat la totalitat de les despeses corresponents a la subvenció de la direcció general amb competències en matèria d'esport o no ajustar-se als conceptes subvencionables.  
  
Article 12. Compatibilitat de les subvencions  
Les subvencions que s'atorguen a l'empara d'aquestes bases reguladores són compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o ens públics o privats, estatals, de la Unió Europea o d'organismes internacionals, sense perjudici del que disposa l'article 11.2 d'aquesta ordre.  
  
Article 13. Procediment de pagament  
El lliurament de les subvencions es produirà a la finalització de les activitats, amb la justificació documental prèvia de les despeses corresponents a la realització de l'activitat objecte de la subvenció. Aquest lliurament es realitzarà amb la justificació prèvia de la subvenció concedida per a cada període, respectant els terminis de presentació que s'estableixen en cada convocatòria.  
  
Article 14. Justificació de la subvenció  
1. La conselleria amb competència en matèria d'esport ha de tramitar el pagament de la subvenció, amb la presentació prèvia de la documentació justificativa corresponent, per mitjans electrònics, en l'enllaç següent: https://www.gva.es/inicio/procedimientos'id\_proc=19450&version=amp.  
2. La documentació justificativa variarà en funció de la quantia de les subvencions que tinguen concedides les entitats per part de la direcció general amb competències en matèria d'esport per a l'exercici de cada convocatòria:  
a) En el cas que l'import conjuntament siga inferior a 60.000 euros, la justificació revestirà la forma de compte justificatiu simplificat que, d'acord amb el que disposa l'article 75 del Reglament de la Llei general de subvencions, haurà de contindre la informació següent:  
  
a.1) Una memòria d'actuació justificativa del compliment de les condicions imposades en la concessió de la subvenció, que es presentarà, en el cas dels plans que han desenvolupat el pla d'especialització esportiva en el primer període establit, en finalitzar aquest i, per a la resta dels plans, en finalitzar l'any de la subvenció. La memòria inclourà: resultats esportius obtinguts pels i per les esportistes del pla en les competicions nacionals o internacionals disputades, així com la relació de persones convocades per la selecció nacional o autonòmica, així com qualsevol altra informació que la federació considere d'interés.  
  
a.2) Una relació classificada de totes les despeses de l'activitat subvencionada amb indicació de la persona o entitat creditora i del document, el seu import i data d'emissió. S'indicarà quines d'aquestes despeses són finançades amb la subvenció concedida i la data de pagament. A més, en cadascuna s'inclourà una explicació de la despesa que permeta identificar la seua finalitat i adequació a l'objecte de la subvenció.  
a.3) Un detall d'altres ingressos o subvencions que hagen finançat l'activitat subvencionada, amb indicació de l'import i la seua procedència, o liquidació econòmica amb indicació dels ingressos i despeses.  
  
a.4) Si s'escau, carta de pagament de reintegrament en el supòsit de romanents no aplicats, així com dels interessos que se'n deriven.  
b) En el cas que l'import conjuntament siga igual o superior a 60.000 euros, les entitats beneficiàries hauran de presentar la documentació justificativa següent:  
b.1) Memòria d'actuació justificativa indicada en l'apartat a.1 d'aquest article.  
b.2) Memòria econòmica justificativa del cost de les activitats realitzades, que haurà de contindre:  
 Una relació classificada de totes les despeses de l'activitat, amb indicació de la persona o entitat creditora i del document, el seu import i data d'emissió. S'indicarà quines d'aquestes despeses són finançades amb la subvenció concedida i la data de pagament.  
 Les corresponents factures originals, amb còpia. Les factures originals seran retornades una vegada comprovades i segellades per la direcció general amb competències en matèria d'esports.  
 Una relació detallada d'altres ingressos o subvencions que hagen finançat l'activitat subvencionada, amb indicació de l'import i la seua procedència o liquidació econòmica amb indicació dels ingressos i despeses.  
b.3) Si s'escau, carta de pagament de reintegrament en el supòsit de romanents no aplicats, així com dels interessos que se'n deriven.  
2. Els justificants integrants de cada compte justificatiu hauran de complir els requisits establits en el Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació.  
3. La convocatòria anual podrà establir, com a annexos a aquesta, models dels documents per a la justificació establits en aquest article.  
  
4. Amb caràcter general, el termini de presentació de les justificacions conclourà el 15 de setembre per a les activitats desenvolupades en el primer període i el 30 de novembre del mateix any per a les desenvolupades en el segon període. En el cas de ser festiu passaria al primer dia hàbil següent. Excepcionalment, la convocatòria podrà establir un altre termini, degudament motivat.  
Tot això sense perjudici de la possibilitat establida en l'article 70 del Reial decret 887/2006, de 21 de juliol, pel qual s'aprova el Reglament general de subvencions.  
  
Article 15. Pla de control  
Les convocatòries d'aquestes subvencions estaran sotmeses a les actuacions incloses en el pla de control material de les subvencions que concedisca la direcció general amb competència en matèria d'esport en l'àmbit del programa pressupostari 457.10 «Foment de l'activitat esportiva», aprovat per a l'any de l'exercici corresponent per resolució del director general d'Esport, d'acord amb l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
En l'aplicació del pla de control es realitzarà el control material de l'efectiva realització de les activitats objecte de subvenció del 100 % dels expedients subvencionats, mitjançant comprovacions in situ, mitjançant altres procediments, com per exemple vídeos, fotografies o altres proves en format electrònic, així com la comprovació de llistes de participants i el seguiment de la publicitat en el seu web o en els mitjans de comunicació, per a garantir l'adequada realització de l'activitat subvencionada.  
  
Article 16. Despeses subvencionables  
1. Les subvencions es destinaran a despeses ocasionades pels conceptes següents:  
a) Honoraris del personal tècnic responsable de les sessions i direcció de l'entrenament i aprovats en el projecte per la direcció general amb competència en matèria d'esport.  
b) Serveis de fisioteràpia i psicologia esportiva.  
c) Adquisició de material esportiu i equips esportius, no inventariable, exclusivament per als plans. En el cas de l'equip esportiu hauran de seguir les directrius d'uniformitat, logotips i imatge que establisca la direcció general amb competència en matèria d'esport.  
d) Despeses o honoraris de la persona que coordine el pla.  
e) Desplaçaments i despeses ocasionades per entrenaments, concentracions i competicions fora del complex d'esportistes i personal tècnic dels plans d'especialització.  
2. Les possibles despeses derivades de la convocatòria i proves de selecció de l'alumnat per a la seua incorporació als plans d'especialització esportiva aniran a compte de les federacions esportives.  
3. Sense perjudici del que disposa l'article 31 de la Llei 38/2003, de 17 de novembre, general de subvencions, queden a més excloses de la possibilitat de la seua justificació les despeses ocasionades per:  
a) Adquisició d'immobilitzat, material o immaterial de tot tipus.  
b) Adquisició de béns destinats a la venda.  
c) Aportacions a sistemes complementaris de pensions.  
d) Multes i recàrrecs per pròrroga i constrenyiments imposats per qualsevol administració pública.  
e) Els bitllets emesos i no utilitzats.  
f) Despeses extres d'hotel (telèfon, alcohol, vídeos, tabac, propines, etc.).  
g) Indemnitzacions per raó de servei que superen les quanties màximes establides per la legislació vigent de l'Impost sobre la Renda de les Persones Físiques (IRPF). En cas de presentar-se, es computaran exclusivament per les esmentades quanties màximes.  
h) Despeses sumptuàries (tabac, regals, menjars o estades en establiments considerats de luxe, etc.) no imprescindibles per a les finalitats del desenvolupament del pla d'especialització esportiva subvencionat.  
  
i) Despeses socials (beques, primes per assegurances de vida, etc.), excepte la quota a la Seguretat Social i altres cotitzacions socials.  
j) Despeses financeres i interessos deutors dels comptes bancaris.  
k) Indemnitzacions per acomiadament.  
l) Bestretes reintegrables.  
m) Despeses produïdes fora del període objecte de subvenció.  
n) Aquelles despeses que es financen amb aportacions directes d'esportistes, clubs o tècnics, com llicències esportives, mutualitats, quotes de curset, etc.  
4. Respecte de l'Impost sobre el Valor Afegit (IVA):  
a) Si la federació només realitza operacions declarades exemptes en virtut del que disposa l'article 20.1.13é de la Llei 37/1992, de 28 de desembre, de l'Impost sobre el Valor Afegit, es podrà justificar íntegrament amb càrrec a la subvenció concedida l'IVA suportat.  
b) Si la federació realitza també operacions no declarades exemptes, només podrà justificar amb càrrec a la subvenció concedida l'IVA suportat no deduïble derivat d'aquestes operacions, per aplicació del percentatge de prorrata que li siga aplicable.  
  
Article 17. Invalidesa de la resolució de la concessió  
Són causes de nul·litat i d'anul·labilitat de la resolució de concessió de la subvenció les contemplades en l'article 36 de la Llei 38/2003, de 17 de novembre, general de subvencions, i seran aplicables en aquest supòsit les previsions establides en l'esmentat article.  
  
  
Article 18. Reintegrament i/o revocació de les subvencions  
1. Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció o, si s'escau, la revocació de la subvenció, en els següents casos:  
a) Incompliment de l'obligació de justificació.  
b) Obtindre la subvenció sense reunir les condicions requerides.  
c) Incompliment de la finalitat per a la qual la subvenció va ser concedida.  
d) Incompliment de les condicions imposades a les entitats beneficiàries amb motiu de la concessió de la subvenció.  
e) Quan la subvenció principal siga de la conselleria competent en matèria d'esport serà procedent el reintegrament de l'excés obtingut sobre el cost de l'activitat desenvolupada.  
f) Quan es destine la subvenció a realitzar una activitat o a complir una finalitat prohibida en el títol VI de la Llei 14/2017, de 10 de novembre, de memòria democràtica i per a la convivència de la Comunitat Valenciana.  
g) Així com tots aquells casos que estableix l'article 37 de la Llei 38/2003, de 17 de novembre, general de subvencions, i l'article 172 de la Llei 1/2015, d'hisenda pública, del sector públic instrumental i de subvencions.  
2. Els supòsits de reintegrament s'estableixen sense perjudici dels casos en què siga procedent incoar un expedient sancionador d'acord amb el que estableix l'article 67 de la Llei general de subvencions.  
  
Article 19. Selecció d'esportistes que integren els plans d'especialització esportiva  
1. La incorporació del nou alumnat que integra els plans d'especialització esportiva per al nivell educatiu de l'ESO, tant en el cas de federacions que ja estan funcionant, com en el cas de federacions de nou accés, s'haurà d'executar d'acord amb una convocatòria de realització de proves d'aptitud física i esportiva que anirà a càrrec de les federacions esportives en coordinació amb la direcció general amb competències en esport. La convocatòria de proves d'aptitud física i esportiva s'ha de fer pública, almenys, amb sis mesos d'antelació a l'inici del curs, entre els clubs i/o esportistes interessats, pels mitjans que estime oportuns la federació corresponent; és obligatori que, almenys, siga publicada en la seua pàgina web i continga els següents requisits:  
  
a) Nombre de places que es convoquen per al curs corresponent.  
b) Documentació que s'ha de presentar per a la realització de les proves d'accés. Mínim: imprés de sol·licitud, fotocòpia del DNI o del llibre de família del candidat o candidata i fotocòpia dels butlletins d'avaluació dels seus estudis de Primària o ESO del curs anterior i del curs actual.  
c) Edats o curs acadèmic per al qual es convoquen les places.  
d) Termini de sol·licitud.  
e) Criteris acadèmics d'accés (establits en aquestes bases).  
  
f) Criteris esportius (físics i tècnics específics d'accés).  
g) Relació de proves esportives d'accés, descripció d'aquestes i valoració i barems específics de les proves.  
h) Procediment de selecció definitiva de l'alumnat que integra els plans.  
i) Lloc, data de realització i horari de la convocatòria de les proves d'accés.  
j) Adreça, telèfon, correu electrònic, horari d'atenció i persona de contacte a la federació.  
2. La incorporació del nou alumnat que integra els plans d'especialització esportiva per al nivell educatiu de Batxillerat i Formació Professional, tant en el cas de federacions que ja estan funcionant, com en el cas de federacions de nou accés, es realitzarà d'acord amb els criteris de selecció que figuren en el projecte esportiu presentat per la Federació i aprovat per la direcció general amb competències en esport. La convocatòria de places per als plans d'especialització esportiva de Batxillerat i Formació Professional s'ha de fer pública, almenys, amb sis mesos d'antelació a l'inici del curs, entre els clubs i/o esportistes interessats, pels mitjans que estime oportuns la federació corresponent; és obligatori que, almenys, siga publicat en la seua pàgina web i continga els requisits següents:  
  
a) Nombre de places en règim d'internat i, en el cas de plans qualificats com a «tecnificació estatal», nombre de places per a esportistes amb domicili en altres comunitats autònomes, que es convoquen per al curs corresponent, que no podran superar el 30 % de les places convocades.  
b) Documentació que s'ha de presentar i que com a mínim serà: imprés de sol·licitud i fotocòpia del DNI.  
c) Estudis de Batxillerat i Formació Professional per als quals es convoquen les places i que seran exclusivament aquells que ofereixen places específiques per a esportistes.  
d) Termini de sol·licitud.  
e) Requisits i criteris de selecció. Criteris de desempat.  
f) Procediment de selecció definitiva de l'alumnat que integra els plans.  
g) Adreça, telèfon, correu electrònic, horari d'atenció i persona de contacte a la federació.  
3. El nombre de places totals convocades estarà determinat per la disponibilitat de places d'internat i dels llocs escolars oferits per a cada nivell educatiu i es concretarà en cada convocatòria de subvencions per al desenvolupament dels plans d'especialització esportiva en el Complex Educatiu de Cheste.  
4. La direcció general amb competències en esport podrà limitar el nombre total de places convocades a aquelles federacions que proposen un major nombre d'esportistes, quan l'oferta de places d'internat siga inferior al nombre total d'esportistes proposat pel conjunt de les federacions esportives.  
  
Article 20. Comissió de selecció i permanència d'esportistes  
1. La selecció definitiva de l'alumnat del nivell educatiu ESO serà efectuada per una comissió de selecció i permanència d'esportistes designada a l'efecte, que valorarà els resultats obtinguts en les proves d'aptitud física i esportiva, així com l'expedient acadèmic (del curs actual i, almenys, d'un curs anterior), i comprovarà que tot l'alumnat compleix amb els requisits establits en aquestes bases.  
  
Així mateix, la comissió efectuarà la selecció definitiva de l'alumnat del nivell educatiu de Batxillerat i FP, que comprovarà que tot l'alumnat compleix amb els requisits establits en aquestes bases.  
2. La comissió estarà composta per set persones designades per la persona titular de la direcció general en matèria d'esport, dues d'elles en representació de les federacions esportives i la resta entre el personal de la direcció general amb competències en esport, de la direcció territorial de València i del Complex Educatiu de Cheste.   
La comissió seleccionarà l'alumnat que s'incorpora per primera vegada al pla d'especialització esportiva entre els qui propose la federació esportiva corresponent pels resultats obtinguts en les proves, resultats en competicions, marques personals o mèrits considerats per a la seua selecció. Per a la selecció definitiva, la comissió tindrà en compte aquests resultats i mèrits i, a més, per als i per a les esportistes d'ESO, els resultats acadèmics del curs actual i, com a mínim, de totes les avaluacions del curs anterior. A més, la comissió comprovarà que compleixen els requisits establits en els articles 21 i 22 d'aquesta ordre.  
  
3. La comissió d'esportistes seleccionarà també l'alumnat que ja formava part dels plans d'especialització esportiva en el curs anterior i que compleix amb els requisits establits en els articles 21 i 22 d'aquesta ordre i ha sigut proposat per la federació esportiva corresponent per a continuar en els plans.  
  
Article 21. Requisits que han de complir les persones esportistes dels plans d'especialització esportiva  
1. Els plans d'especialització esportiva per al nivell educatiu d'ESO van dirigits a esportistes amb matrícula en centres escolars de la Comunitat Valenciana, que compleixen els requisits d'edat que s'especifiquen a continuació i que es matriculen en algun dels següents cursos acadèmics:  
- Esportistes que compleixen els 12 anys durant l'any de la convocatòria i que cursaran 1r d'ESO.  
- Esportistes que compleixen els 13 anys durant l'any de la convocatòria i que cursaran 2n d'ESO.  
- Esportistes que compleixen els 14 anys durant l'any de la convocatòria i que cursaran 3r d'ESO.  
- Esportistes que compleixen els 15 anys durant l'any de la convocatòria i que cursaran 4t d'ESO.  
2. Excepcionalment, podran ser seleccionats els i les esportistes que no compleixen amb els requisits establits en aquest article, en els casos que s'especifiquen a continuació:  
a) Esportistes que no tinguen matrícula en un centre escolar de la Comunitat Valenciana, però es demostre documentalment que es traslladen a la Comunitat Valenciana per motius familiars o laborals i totalment al marge de motivacions esportives.  
b) Esportistes de nova incorporació al sistema educatiu espanyol, provinents d'altres països, que no cursaran els estudis especificats en aquest article per a la seua edat però es demostre documentalment que la pèrdua d'un curs acadèmic va ser motivada per la seua incorporació al sistema educatiu espanyol.  
En qualsevol cas, la comissió de selecció i permanència d'esportistes decidirà sobre la conveniència o no de la seua incorporació.  
3. A més, els requisits acadèmics que s'han de complir per accedir als plans d'especialització esportiva són:  
a) En el cas d'esportistes que demanen la seua incorporació en el curs de 1r d'Educació Secundària Obligatòria, han d'haver superat en la seua totalitat totes les assignatures del curs anterior corresponent i acreditar, si s'escau, el nivell de competències bàsiques corresponent a 6é de Primària.  
b) En el cas d'esportistes que demanen la seua incorporació en els cursos de 2n, 3r i 4t de l'etapa d'Educació Secundària Obligatòria, han d'estar en condicions de promocionar a aquests cursos amb un màxim de 2 assignatures suspeses i acreditar, si s'escau, el nivell de competències bàsiques corresponent al darrer curs superat.  
c) No es podran seleccionar esportistes si en les notes d'una de les avaluacions del curs que acaba de finalitzar presenten més de sis insuficients o si en les notes del curs anterior presenten dotze insuficients o més sumant les assignatures suspeses en dues avaluacions i en alguna de les avaluacions del curs actual han suspés més de quatre assignatures.  
  
4. Les persones esportistes seleccionades han de reunir les condicions establides en aquesta norma i en la legislació vigent per a poder matricular-se en els estudis sol·licitats, sol·licitar la convalidació de la matèria optativa i cursar l'assignatura d'Educació Física amb la corresponent adaptació curricular elaborada pel departament d'Educació Física de l'IES en la qual s'integren les sessions d'entrenament. En el cas dels estudis de Formació Professional, les i els esportistes seleccionats han d'haver obtingut plaça en un dels cicles formatius del Centre Integrat de Formació Professional del Complex Educatiu de Cheste. Totes les persones esportistes dels plans d'especialització esportiva han de formalitzar la matrícula corresponent al Complex Educatiu de Cheste i mantindre la seua condició d'alumne/a del centre durant tot el curs escolar.  
5. Els requisits perquè una persona esportista de qualsevol nivell educatiu continue formant part dels plans d'especialització esportiva són:  
a) Superar esportivament els nivells d'entrenament o de rendiment esportiu establits per la seua federació esportiva corresponent i participar en les competicions designades per la federació i/o el club.  
  
b) Mantindre una actitud i un comportament de manera que no existisquen per part del professorat acadèmic, de residències o d'entrenament esportiu, informes raonats que aconsellen l'eixida dels plans d'especialització esportiva.  
c) No acumular un nombre de faltes d'assistència no justificades a les classes lectives ni als entrenaments que supere el 10 % del nombre total d'hores computables per a un curs escolar.  
d) Els i les esportistes d'Educació Secundària Obligatòria hauran de superar acadèmicament el curs escolar corresponent amb dues assignatures suspeses com a màxim.  
e) Els i les esportistes hauran de mantindre el règim d'internat a la residència del Complex Educatiu de Cheste durant els dies lectius, segons el calendari escolar.  
f) No es permetrà el reingrés de qui renuncie als plans d'especialització esportiva.  
6. Podrà causar baixa durant els dos primers trimestres del curs o en finalitzar aquest qui no respecte i complisca les normes de convivència previstes en el Decret 39/2008, de 4 d'abril, del Consell, sobre la convivència en els centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i serveis, els respectius reglaments de règim intern dels dos centres educatius i del centre de residències del Complex Educatiu de Cheste i els reglaments de règim intern que les federacions esportives de la Comunitat Valenciana tinguen aprovats per als programes de tecnificació i els plans d'especialització esportiva, i que bàsicament impliquen:  
  
a) No acumular el percentatge de faltes d'assistència a classe i als entrenaments previstos en l'apartat anterior quan no hagen quedat degudament justificades.  
b) No fumar ni consumir drogues, substàncies estupefaents ni begudes alcohòliques, ni promoure el seu consum, així com sotmetre's a les proves de control antidopatge i de consum de substàncies no permeses que al llarg del curs escolar poguera realitzar l'Agència Espanyola Antidopatge o el mateix Centre de Medicina Esportiva de Cheste al Complex Educatiu de Cheste.  
c) No participar en competicions esportives representant clubs o entitats d'altres comunitats autònomes sense autorització expressa de la federació corresponent.  
  
Article 22. Llistats d'admissió d'esportistes  
1. Una vegada realitzades les proves d'aptitud física i esportiva per al nivell educatiu de l'ESO, la federació farà pública en el seu web, en un termini màxim de sis dies, l'acta de superació de les esmentades proves. S'establirà un ordre de prelació entre els candidats i candidates, d'acord amb els barems establits en la convocatòria de les proves.  
  
Així mateix, finalitzat el termini de sol·licitud previst en la convocatòria per al nivell educatiu de Batxillerat i Formació Professional, la federació farà pública en el seu web, en un termini màxim de sis dies, l'acta de valoració de les sol·licituds rebudes, en la qual s'establirà un ordre de prelació entre els candidats i candidates, d'acord amb els criteris de selecció establits en la convocatòria.  
2. La federació esportiva corresponent proposarà a la direcció general amb competències en esport el llistat d'esportistes de nou ingrés per al curs següent que, d'acord amb els resultats en les proves d'aptitud física i esportiva per al nivell educatiu de l'ESO i d'acord amb els criteris de selecció establits en la convocatòria per al nivell educatiu de Batxillerat i Formació Professional, proposa per a la seua incorporació als plans, així com un llistat prioritzat de reserves.  
  
3. Així mateix, la federació proposarà a la direcció general amb competències en esport el llistat d'esportistes que, d'acord amb els requisits establits en aquestes bases, proposa per a la seua continuïtat en el mateix pla d'especialització en el qual estava integrat l'any anterior. L'alumnat que finalitze l'etapa d'ESO haurà de sol·licitar nou accés per a integrar-se en el nivell educatiu de Batxillerat i Formació Professional.  
  
4. La direcció general amb competències en esport notificarà a les corresponents federacions esportives, a través de l'òrgan instructor, el llistat de l'alumnat esportista que compleix amb els requisits establits en aquesta ordre per a formar part dels plans d'especialització esportiva.  
  
5. La federació comunicarà a la direcció general amb competències en esport, si s'escau, els errors detectats en l'esmentat llistat en el termini màxim de 10 dies des de la notificació, i haurà de comunicar a les persones interessades la seua admissió definitiva.  
6. L'òrgan instructor trametrà el llistat definitiu de l'alumnat dels plans d'especialització esportiva al Complex Educatiu de Cheste.  
  
  
Article 23. Personal tècnic  
1. A l'inici del curs escolar, el personal tècnic destinat als plans d'especialització esportiva acreditarà a la federació esportiva corresponent que disposa del certificat negatiu del Registre Central de Delinqüents Sexuals i Tracta d'Éssers Humans.  
2. El personal tècnic comptarà amb la formació necessària per a l'exercici de la professió de l'esport que desenvolupe en els plans d'especialització esportiva establida en la legislació vigent.  
3. Els entrenaments dels plans d'especialització esportiva estaran dirigits per un entrenador o entrenadora. Per als grups d'esportistes del nivell educatiu de 1r i 2n d'ESO es podrà comptar amb el suport de monitors o monitores.  
4. Cada grup d'entrenament comptarà amb una persona preparadora física present, almenys, en el 25 % de les sessions per al nivell educatiu de Batxillerat i Formació Professional i un mínim d'una sessió setmanal per al nivell educatiu d'ESO.  
  
Article 24. Protecció de dades personals  
1. La gestió de les subvencions previstes en aquestes bases comporta el tractament de dades de caràcter personal i s'ha de complir amb les mesures i garanties regulades en la normativa en matèria de protecció de dades, en especial el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En la convocatòria de les subvencions s'inclourà la informació que s'ha de facilitar a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
3. En tota la gestió de les subvencions es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l'aplicació de mesures tècniques o organitzatives apropiades i aconseguir així la integritat i confidencialitat de les dades.  
  
  
  
DISPOSICIONS ADDICIONALS  
  
Primera. No-incidència pressupostària  
L'aprovació d'aquesta ordre no té incidència pressupostària, sense perjudici de les possibles convocatòries que es puguen resoldre d'acord amb la consignació pressupostària que s'establisca en l'exercici corresponent.  
  
Segona. Normativa aplicable  
Les entitats beneficiàries s'han de sotmetre al que estableix la Llei 38/2003, de 17 de novembre, general de subvencions; el Reial decret 887/206, de 21 de juliol, pel qual s'aprova el Reglament de la Llei general de subvencions, en tot el que siga aplicable; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i la Llei de pressupostos de la Generalitat corresponent.  
  
  
DISPOSICIÓ DEROGATÒRIA  
  
Única. Norma que es deroga  
Es deroga l'Ordre 47/2016, de 5 d'agost, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions destinades al desenvolupament dels plans d'especialització esportiva.  
Així mateix, queden derogades totes les disposicions del mateix rang o inferior que s'oposen al que disposa aquesta ordre.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 26 de maig de 2023  
  
La consellera d'Educació, Cultura i Esport,  
RAQUEL TAMARIT IRANZO